নোয়াখালী শহরে আত্মহত্যার অভিনয় করতে গিয়ে এক স্কুল ছাত্রের মৃত্যু হয়েছে বলে জানা গেছে। গতকাল বুধবার ভোরে মাইজদী হাউজিং এস্টেট থেকে মৃতদেহ উদ্ধার করে সুধারাম থানা পুলিশ। মৃত আজাহার উদ্দিন মাহী (১৩) কোম্পানীগঞ্জ উপজেলার আবদুল আজিজের ছেলে ও আল ফারুক একাডেমির ষষ্ঠ শ্রেণির ছাত্র। মাহীর মা ফেরদৌস আরা একাডেমির সহকারী শিক্ষক। সূত্র জানায়, ফেরদৌস আরা সপরিবারে মাইজদী হাউজিং এস্টেটের ভাড়া বাসায় থাকেন। সম্প্রতি তাঁদের এক আত্মীয় গলায় ফাঁস দিয়ে আত্মহত্যা করেন। গত মঙ্গলবার বিকেলে মাহী মায়ের কাছে জানতে চায়, মানুষ কিভাবে আত্মহত্যা করে। মা জানান, গামছা বা দড়ি পেঁচিয়ে আত্মহত্যা করে মানুষ। পরে রাতে তিনি এশার নামাজ পড়তে যান। এদিকে একটি কক্ষে ঢুকে জানালার সঙ্গে গামছা বেঁধে গলায় ফাঁস দেওয়ার অভিনয় করে মাহী। গামছাটি গলায় পেঁচিয়ে গেলে ঘটনাস্থলে মৃত্যু হয় তার।